Κανονισμός (ΕΚ) αριθ. 292/2002 της Επιτροπής

της 15ης Φεβρουαρίου 2002

για την τροποποίηση του κανονισμού (ΕΚ) αριθ. 1614/2000 σχετικά με την παρέκκλιση από τον κανονισμό (ΕΟΚ) αριθ. 2454/93 όσον αφορά την έννοια των "προϊόντων καταγωγής" που ορίζεται στο πλαίσιο του συστήματος γενικευμένων προτιμήσεων, προκειμένου να ληφθεί υπόψη η ιδιαίτερη κατάσταση της Καμπότζης όσον αφορά ορισμένα κλωστοϋφαντουργικά προϊόντα που εξάγονται από τη χώρα αυτή προς την Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου(2), και ιδίως το άρθρο 247,

Εκτιμώντας τα ακόλουθα:

(1) Με τον κανονισμό (EΚ) αριθ. 2501/2001 του Συμβουλίου, της 10ης Δεκεμβρίου 2001, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2002 έως τις 31 Δεκεμβρίου 2004(3), η Κοινότητα χορήγησε παρόμοιες προτιμήσεις στην Καμπότζη.

(2) Με τον κανονισμό (EΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως του κοινοτικού τελωνειακού κώδικα(4), όπως τροποποιήθηκε τελευταία από τον κανονισμό (EΚ) αριθ. 993/2001(5), προσδιορίζονται οι όροι στους οποίους πρέπει να ανταποκρίνεται ο ορισμός της έννοιας "προϊόντα καταγωγής" που ισχύει στο πλαίσιο του συστήματος γενικευμένων δασμολογικών προτιμήσεων. Ωστόσο, ο κανονισμός (ΕΟΚ) αριθ. 2454/93 προβλέπει τη δυνατότητα παρέκκλισης από τις διατάξεις αυτές προς όφελος των λιγότερο ανεπτυγμένων χωρών που επωφελούνται του συστήματος γενικευμένων δασμολογικών προτιμήσεων, όταν αυτές υποβάλλουν σχετική αίτηση στην Κοινότητα.

(3) Με τον κανονισμό (ΕΚ) αριθ. 1614/2000 της Επιτροπής, της 24ης Ιουλίου 2000, σχετικά με την παρέκκλιση από τον κανονισμό (ΕΟΚ) αριθ. 2454/93 όσον αφορά την έννοια των "προϊόντων καταγωγής" που ορίζεται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση της Καμπότζης όσον αφορά ορισμένα κλωστοϋφαντουργικά προϊόντα που εξάγονται από τη χώρα αυτή προς την Κοινότητα(6), η Καμπότζη συνέχισε να επωφελείται από μία τέτοια παρέκκλιση, που χορηγείται από το 1997, για ορισμένα κλωστοϋφαντουργικά προϊόντα για την περίοδο από τις 15 Ιουλίου 2000 έως τις 31 Δεκεμβρίου 2001 και υπέβαλε αίτηση για ανανέωση της εν λόγω παρέκκλισης.

(4) Οι διατάξεις του κανονισμού (EΚ) αριθ. 1614/2000, και ιδίως αυτές που αφορούν τις προϋποθέσεις σχετικά με τις ποσότητες, σε ετήσια βάση που αντανακλούν την ικανότητα απορρόφησης από την κοινοτική αγορά τέτοιων προϊόντων καταγωγής Καμπότζης καθώς και τις ικανότητες εξαγωγής από τη χώρα αυτή και την πραγματική κατάσταση των εμπορικών ροών, είχαν σκοπό την αποφυγή ζημίας στις αντίστοιχες κοινοτικές βιομηχανίες.

(5) Η αίτηση την οποία υπέβαλε η Καμπότζη εξετάστηκε από την Επιτροπή, η οποία θεώρησε ότι ήταν δεόντως τεκμηριωμένη. Η παρέκκλιση πρέπει συνεπώς να ανανεωθεί. Επιπλέον, προς το συμφέρον των μεταπωλητών τόσο στην Καμπότζη όσο και στην Κοινότητα, οι οποίοι σύναψαν μεμονωμένα συμβόλαια, καθώς και για τη σταθερότητα και την αειφόρο ανάπτυξη του βιομηχανικού κλάδου στην Καμπότζη, όσον αφορά τις τρέχουσες επενδύσεις και την ανάπτυξη, είναι αναγκαίο να ισχύσουν χωρίς διακοπή οι διατάξεις του κανονισμού (ΕΚ) αριθ. 1614/2000, μετά τη λήξη ισχύος της παρούσας παρέκκλισης. Εκτός αυτού, η παρέκκλιση πρέπει να χορηγηθεί για μεγαλύτερη χρονική περίοδο απ' ό,τι προβλεπόταν, αρχικά χωρίς να υπερβαίνει η εν λόγω ισχύς το όριο της 31ης Δεκεμβρίου 2004, ημερομηνία κατά την οποία λήγει το τρέχον σύστημα γενικευμένων δασμολογικών προτιμήσεων.

(6) Για την πλέον αποτελεσματική διαχείριση των μέτρων παρέκκλισης, οι αρχές της Καμπότζης πρέπει να κοινοποιούν τακτικά στην Επιτροπή λεπτομερή στοιχεία σχετικά με τα πιστοποιητικά καταγωγής που εκδίδουν.

(7) Ως εκ τούτου, θα πρέπει ο κανονισμός (ΕΚ) αριθ. 1614/2000 να τροποποιηθεί αναλόγως.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1614/2000 τροποποιείται ως εξής:

1. Στο άρθρο 2, οι λέξεις "31 Δεκεμβρίου 2001" αντικαθίστανται από τις λέξεις "31 Δεκεμβρίου 2004".

2. Το άρθρο 5 αντικαθίσταται από το ακόλουθο κείμενο: "Άρθρο 5

1. Οι αρμόδιες αρχές της Καμπότζης λαμβάνουν όλα τα απαραίτητα μέτρα για την πραγματοποίηση ποσοτικών ελέγχων στις εξαγωγές των προϊόντων που αναφέρονται στο άρθρο 1.

2. Στη θέση 4 των πιστοποιητικών καταγωγής τύπου Α που εκδίδονται από τις αρμόδιες αρχές της Καμπότζης κατ' εφαρμογή του παρόντος κανονισμού θα αναγράφεται η ακόλουθη ένδειξη: 'Παρέκκλιση - Κανονισμός (EΚ) αριθ. 1614/2000'

3. Οι αρμόδιες αρχές της Καμπότζης θα κοινοποιούν σε μηνιαία βάση στην Επιτροπή τις ποσότητες για τις οποίες έχουν εκδοθεί πιστοποιητικά καταγωγής τύπου Α κατ' εφαρμογή του παρόντος κανονισμού καθώς και τους αύξοντες αριθμούς των εν λόγω πιστοποιητικών."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Φεβρουαρίου 2002.

Για την Επιτροπή

Frederik Bolkestein

Μέλος της Επιτροπής

(1) ΕΕ L 302 της 19.10.1992, σ. 1.

(2) ΕΕ L 311 της 12.12.2000, σ. 17.

(3) ΕΕ L 346 της 31.12.2001, σ. 1.

(4) ΕΕ L 253 της 11.10.1993, σ. 1.

(5) ΕΕ L 141 της 28.5.2001, σ. 1.

(6) ΕΕ L 185 της 25.7.2000, σ. 46.